กระทรวงวัฒนธรรม ประสานงานสำนักจุฬาราชมนตรีและกระทรวงมหาดไทย ร่วมเฝ้าระวังเทศกาลรอมฎอน ป้องกันการแพร่ระบาดของโรคโควิด-19
กระทรวงวัฒนธรรม ประสานงานสำนักจุฬาราชมนตรีและกระทรวงมหาดไทย ร่วมเฝ้าระวังเทศกาลรอมฎอน ป้องกันการแพร่ระบาดของโรคโควิด-19นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวภายหลังการประชุมคณะรัฐมนตรี ผ่านระบบวิดีโอคอนเฟอร์เรนซ์ ว่า ที่ประชุมได้รับทราบผลการปฏิบัติงานตามประกาศของกระทรวงวัฒนธรรมเกี่ยวกับเทศกาลสงกรานต์ โดยนายกรัฐมนตรี ได้ขอบคุณทุกภาคส่วนที่มีส่วนช่วยเฝ้าระวังเป็นไปด้วยความเรียบร้อย และขอให้ดำเนินการเข้มข้นในทุกเทศกาลโดยเฉพาะเทศกาลรอมฎอน โดยให้ประสานงานกับสำนักจุฬาราชมนตรีและกระทรวงมหาดไทย ดูแลเฝ้าระวังการปฎิบัติตามประกาศของสำนักจุฬาราชมนตรีในช่วงถือศีลอด พร้อมจัดระบบคัดกรองอย่างเข้มข้นยังมัสยิดต่างๆ เพื่อป้องกันการแพร่ระบาดของโรคโควิด-19 อีกทั้งจะหารือกับสำนักงานพระพุทธศาสนาแห่งชาติ เพื่อออกข้อปฏิบัติในเทศกาลวิสาขบูชา ยึดถือข้อปฏิบัติการจัดประเพณีเช่นเดียวกับเทศกาลสงกรานต์ งดการจัดกิจกรรมรวมคน สืบสานประเพณีผ่านทางออนไลน์เผยแพร่แทน โดยจะประเมินสถานการณ์ในสัปดาห์หน้าอีกครั้ง ก่อนที่จะออกเป็นข้อปฏิบัติอย่างเป็นทางการ เนื่องจากขณะนี้ยังไม่มีการขยายประกาศสถานการณ์ฉุกเฉินและขยายเวลาการประกาศเคอร์ฟิวนอกจากนี้ ยังได้สำรวจเครือข่ายศิลปินทั้งศิลปินพื้นบ้าน และศิลปินทุกแขนงที่ได้รับผลกระทบแบ่งเป็นแบบรายคนและเครือข่ายรวม 26,000 ราย เบื้องต้นทราบว่าในจำนวนนี้ 5,000 คน ได้รับเงินเยียวยาจากรัฐบาลไปแล้ว ยังเหลืออีกกว่า 21,000 คน ที่จะอยู่ในกลุ่มการดูแลของกระทรวงวัฒนธรรม ที่จะนำเสนอต่อกระทรวงการคลัง ส่วนการช่วยเหลือศาสนสถานทั่วประเทศล่าสุดได้สำรวจทั้ง 4 ศาสนาแล้วมีจำนวนกว่า 8,000 แห่ง และจะรวมกับจำนวนวัดของสำนักงานพระพุทธศาสนาแห่งชาติเพื่อรอเสนอเป็นมาตรการเยียวยาเดียวกันต่อไป